Et hus på Engesgårdsvej ved Pandrup er brændt. Omkring klokken 13.00 blev Beredskab Jammerbugt kaldt ud til huset, hvor tagetagen på stuehuset stod i flammer. Det er ikke lykkedes for beredskabet at redde stuehuset. Hele overetagen er udbrændt og der er omfattende skader i stueetagen. Det fortæller indsatsleder Niels Nygaard. Det er i stedet lykkedes beredskabet at redde en nyere tilbygning til stuehuset samt et udhus. Man kender endnu ikke brandårsagen, men ifølge Niels Nygaard kan branden muligvis være startet i en trappeopgang. Det skal politiets teknikere undersøge nærmere tirsdag. Familien, der bor i huset, var ikke hjemme, da branden brød ud, så der er ikke sket nogen personskade ved branden.

Referat:
Beredskab Jammerbugt blev mandag over middag kaldt ud til en brand i et stuehus. Bygningen står ikke til at redde.